विष्णुस्मृतिः/द्वात्रिंशत्तमोऽध्यायः
राजर्त्विक्श्रोत्रियाधर्मप्रतिषेध्युपाध्यायपितृव्यमातामहमातुलश्वशुरज्येष्ठभ्रातृसंबन्धिनश्चाचार्यवत् । । ३२.१  । ।

पत्न्य एतेषां सवर्णाः  । । ३२.२  । ।

मातृष्वसा पितृष्वसा ज्येष्ठा स्वसा च  । । ३२.३  । ।

श्वशुरपितृव्यमातुलर्त्विजां कनीयसां प्रत्युत्थानं एवाभिवादनं  । । ३२.४  । ।

हीनवर्णानां गुरुपत्नीनां दूरादभिवादनं न पादोपस्पर्शनं  । । ३२.५  । ।

गुरुपत्नीनां गोत्रोत्सादनाञ्जनकेशसंयमनपादप्रक्षालनादीनि न कुर्यात् । । ३२.६  । ।

असंस्तुतापि परपत्नी भगिनीति वाच्या पुत्रीति मातेति वा  । । ३२.७  । ।

न च गुरूणां त्वं इति ब्रूयात् । । ३२.८  । ।

तदतिक्रमे निराहारो दिवसान्ते तं प्रसाद्याश्नीयात् । । ३२.९  । ।

न च गुरुणा सह विगृह्य कथाः कुर्यात् । । ३२.१०  । ।

न चैवास्य परीवादं  । । ३२.११  । ।

न चानभिप्रेतं  । । ३२.१२  । ।

गुरुपत्नी तु युवतिर्नाभिवाद्येह पादयोः   ।
पूर्णविंशतिवर्षेण गुणदोषौ विजानता   । । ३२.१३  । ।

कामं तु गुरुपत्नीनां युवतीनां युवा भुवि   ।
विधिवद्वन्दनं कुर्यादसावहं इति ब्रुवन्  । । ३२.१४  । ।

विप्रोष्य पादग्रहणं अन्वहं चाभिवादनम्  ।
गुरुदारेषु कुर्वीत सतां धर्मं अनुस्मरन्  । । ३२.१५  । ।

वित्तं बन्धुर्वयः कर्म विद्या भवति पञ्चमी   ।
एतानि मानस्थानानि गरीयो यद्यदुत्तरम्  । । ३२.१६  । ।

ब्राह्मणं दशवर्षं च शतवर्षं च भूमिपम्  ।
पितापुत्रौ विजानीयाद्ब्राह्मणस्तु तयोः पिता   । । ३२.१७  । ।

विप्राणां ज्ञानतो ज्यैष्ठ्यं क्षत्रियाणां तु वीर्यतः   ।
वैश्यानां धान्यधनतः शूद्राणां एव जन्मतः   । । ३२.१८  । ।